

PROJEKTS uz 24.01.2024.

vēlamais datums izskatīšanai Attīstības komitējā: 14.02.2024.

domē: 29.02.2024.

sagatavotāji: Nadežda Rubina, Diāna Čūriška,

ziņotājs: Nadežda Rubina

 LĒMUMS

Ādažos, Ādažu novadā

2024. gada 29. februārī **Nr.**«DOKREGNUMURS»

**Par garāžu ēkas Pirmā iela 44B, Ādažos daļas piekritību pašvaldībai**

Uz Ādažu novada pašvaldības zemes vienības Pirmā iela 44B, Ādaži, Ādažu nov., ar kadastra apzīmējumu 8044 007 0480 (turpmāk – Zemesgabals) atrodas garāžu ēka (kadastra apzīmējums 8044 007 0017 001, turpmāk – Garāžu ēka), kuras piederība nav noskaidrota. Zemesgabals un Garāžu ēka, kas sastāv no 9 individuālajām vieglo automašīnu garāžām (telpu grupām), atrodas teritorijā, kurā pašvaldība plāno izbūvēt Attekas un Pirmās ielas savienojumu, priekš kam ir nepieciešama Garāžu ēkas nojaukšana. Ar pašvaldības domes 28.09.2023. lēmumu Nr. 377 “Par piederības sakārtošanu garāžu ēkai Pirmā iela 44B, Ādaži” pašvaldība ir uzsākusi Garāžu ēkas piederības sakārtošanas procesu, lai iegūtu iespēju rīkoties ar ēku, t.sk. nojaukt to.

Attekas un Pirmās ielas savienojuma izbūve būtiski samazinātu sastrēgumus Ādažu centrā, kas saistīti ar bērnu nogādāšanu uz un no izglītības iestādēm, jo jauns ielu savienojums novirzītu lielu daļu no satiksmes plūsmas no Gaujas ielas uz Pirmo ielu un Attekas ielu.

Saskaņā ar pašvaldības rīcībā esošo informāciju Garāžu ēka 18.08.1995. pieņemta ekspluatācijā. Garāžu ēkas pasūtītājs – Garāžu īpašnieku kooperatīvā sabiedrība “Ādaži Centrs” (turpmāk - GĪKS). Garāžu ēkas piederība netika sakārtota, īpašuma tiesības tai nav reģistrētas Nekustamā īpašuma valsts kadastra informācijas sistēmas datos un zemesgrāmatā. Saskaņā ar Uzņēmumu reģistra datiem GĪKS (reģistrēta 10.02.1993. ar Nr. 40103080502) 04.08.2000. tika likvidēta.

Pašvaldības rīcībā nav informācijas par likvidētās GĪKS saistību un tiesību pārņēmēju.

Laikrakstā “Latvijas Vēstnesis” publicēts (laidiens 17.10.2023., Nr. 201; oficiālās publikācijas Nr.: 2023/201.DA1), kā arī uz Garāžu ēkas tika izvietots paziņojums, aicinot ieinteresētās personas līdz 17.11.2023. iesniegt pašvaldībā Garāžu ēkas piederību vai lietošanas tiesības apliecinošus dokumentus.

Atsaucoties aicinājumam viena persona iesniedza dokumentus (kopijas) pašvaldībā (reģ. Nr. ĀNP/1-11-1/23/6079). Izvērtējot dokumentus, tika konstatēts, ka tie neapliecina Garāžu ēkas vai tās daļas piederību iesniedzējam. Vienlaikus no iesniegtajiem dokumentiem pieļaujams secināt, ka Garāžu ēkas daļas – telpu grupas Nr. 1, īpašuma tiesības varētu būt trešajai personai – Vārds Uzvārds (iepriekšējais uzvārds Uzvārds), pamatojoties uz 05.02.1998. dāvinājuma līgumu starp dāvinātāju Vārds Uzvārds (personas kods) un dāvinājuma saņēmēju Vārds Uzvārds (personas kods) par garāžu Nr. 1, Pirmā iela 44, Ādažu pag., Rīgas raj.

Uz pašvaldības 30.11.2023 pieprasījumu Nr. ĀNP/1-12-1/23/1756 tika saņemta atbilde no Siguldas zonāla valsts arhīva (28.12.2024. Nr. LV\_LNA\_SZVA-6.2.2./17895, reģ. ar Nr. ĀNP/1-11-1/23/6970), ka arhīva glabāšanā nav nodoti Ādažu novada pašvaldības 1995. gadā apstiprinātie valsts pieņemšanas komisijas akti un GĪKS dokumenti.

Likuma “Par atjaunotā Latvijas Republikas 1937.gada Civillikuma ievada, mantojuma tiesību un lietu tiesību daļas spēkā stāšanās laiku un piemērošanas kārtību” 14. panta piektā daļa noteic, ka ēkas (būves), kas ir bezmantinieku manta vai bezīpašnieka lieta, piekrīt pašvaldībai, ja ēkas (būves) ir patstāvīgs īpašuma objekts un ēkas (būves) uzceltas uz zemes, kas piekrīt vai pieder pašvaldībai.

Civillikuma 417. pants noteic, ka manta, kas paliek pēc juridisku personu izbeigšanās, izņemot peļņas sabiedrības, pielīdzināma bezmantinieku mantai un piekrīt valstij, ja likums, viņu dibināšanas akts vai statūti nenosaka citādi. Likumā noteiktos gadījumos bezīpašnieka lieta piekrīt pašvaldībai.

Atbilstoši 2001. gadā Valsts zemes dienesta veiktajai kadastrālai uzmērīšanai, Garāžu ēkas kopējā platība ir 209,7 m2 un Garāžu ēkas 1. telpu grupas, kuras piederība var būt reģistrēta trešajai personai, platība ir 20,4 m2. Garāžu ēkas sadalījums domājamajās daļās to piederības sakārtošanai ir aprēķināms kā attiecība starp ēkas kopējo platību, kas ir izteikta veselos skaitļos – 2097, un katras telpu grupas platību, kas arī ir izteikta veselos skaitļos. Līdz ar to pašvaldībai uz likuma pamata piekrīt Garāžu ēkas 1893/2097 domājamās daļas, bet Garāžu ēkas 204/2097 domājamo daļu piederība nav noskaidrota.

Ņemot vērā iepriekšminēto, kā arī normatīvajos aktos noteikto, Garāžu ēkas 1893/2097 domājamās daļas piekrīt pašvaldībai un tai ir tiesisks pamats gādāt par savas īpašuma tiesības nostiprināšanu zemesgrāmatā.

Pamatojoties uz Pašvaldību likuma 10. panta pirmās daļas 16. punktu, Paziņošanas likuma 11. panta pirmās daļas 1. un 2. punktu, otro un trešo daļu, likuma “Par atjaunotā Latvijas Republikas 1937.gada [Civillikuma](https://likumi.lv/ta/id/225418-civillikums) ievada, mantojuma tiesību un lietu tiesību daļas spēkā stāšanās laiku un piemērošanas kārtību” 14. panta piekto daļu, Civillikuma 417. pantu, kā arī Attīstības komitejas 14.02.2024. atzinumu, Ādažu novada pašvaldības dome

**NOLEMJ:**

1. Noteikt, ka pašvaldībai uz likuma pamata piekrīt garāžu ēkas Pirmā iela 44B, Ādaži, Ādažu nov. (kadastra apzīmējums 8044 007 0017 001), 1893/2097 domājamās daļas.
2. Ādažu novada pašvaldības Centrālās pārvaldes Nekustamā īpašuma nodaļai organizēt Nekustamā īpašuma valsts kadastra informācijas sistēmas datu aktualizāciju atbilstoši 1. punktā noteiktajam.
3. Ādažu novada pašvaldības Centrālās pārvaldes Juridiskajai un iepirkumu nodaļai – līdz 15.03.2024. nosūtīt paziņojumu par lēmumu publicēšanai oficiālajā izdevumā “Latvijas vēstnesis”.
4. Pašvaldības izpilddirektora vietniecei veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus: NĪN, ADN, IDRV - @

N.Rubina 28776519